钦定古今图书集成/明伦汇编/交谊典/第063卷 > 宋册府元龟 > 《上齐州张司马启》前人
## 钦定古今图书集成/明伦汇编/交谊典/第063卷 > 宋册府元龟 > 《上齐州张司马启》前人

某启：昔者薛邑闻歌，揖冯驩于弹铗；夷门停驾，顾侯
嬴于抱关。何则？志合风云，戴笠均乎乘马；情谐道术，
忘筌贵乎得鱼。是以挹兰言于断金，效蓬心于匪石。
庶清音动听，赏流水于牙弦；妙思通神，叶成风于郢
匠。伏惟司马公疏源白水，浸地轴以轮波；纂庆黄轩，
感星精而诞命。缀珠华于七耀，联玉叶于五云。至夫
神石呈祥，灵钩表贶。千年驭鹤，振仙驾于帝乡；七叶
珥貂，袭荣光于戚里。固以纷纶国牒，昭晰家声。洎乎
鹿走周原，相秦图以兴霸；蛇分沛泽，翼汉运以基皇。
常山王之玉润金声，博望侯之兰薰桂馥。羽仪百代，
掩梁窦以霞褰；钟鼎一时，罩袁杨而岳立。固得重规
远镜，湛月路以流清。茂趾遐铺，架云门而擢秀。公飞
英凤穴，藻五色以凝华；显曜骊泉，含九重而流润。风情疏朗，霜明月净之姿；气骨端严，雪白冰清之概。若
乃性符神授，道擅生知，挫三端于情峰，朝九流于学
海。博闻强记，辨晋国之黄熊；将圣多能，识吴门之白
马。言泉漱润，惊瀑布以飞澜；文江澹清，含濯锦而翻
浪。郁槐市而增茂，穆兰室以流芳。于是祥鳣应符，观
光上国，飞龙成卦，利见大人。抟羊角以垂天，展骥足
而腾景。翼化二邸，挹敬祖之清廉，光赞外台；陈君回
之亮直，推公平而折狱，磔鼠谢其严明；拥端悫而行
仁，化蛇惭其智勇。加以清规日举，湛虚照于冰壶；元
鉴露凝，朗机心于水镜。谦光自牧，恭己爱人。片善必
甄，揖虞翻于东箭；一言可纪，许顾荣于南金。但某疾
抱支离，材均拥肿。进不能握兰分竹，绾银黄于云台；
退不能绝粒茹芝，炼金丹于地肺。而出没风尘之内，
漂沦名利之间。知无毛薛之交，仕乏金张之援。块然
独居者，一纪于兹矣。然而日夜相代，想沟壑之非遥；
贫病交侵，思薜萝之可托。尚欲乘幽控寂，“追夏黄于
商山；乐道栖真，从鲁连于沧海。”岂徒语默易爽，心迹
难并，陟桥之恨愈深，攀桂之情徒结。是用绝心干没，
耽阅丘坟，谒子将于南荆，访康成于北海。西游梁益，
效司马、王、杨之风；东入临淄，慕淳于、管、晏之智。瞻言
前古，徒欲思齐；俯惟当今，空劳怀刺。不意云浮础润，
霜落钟鸣，揖郭泰于虚舟，有道斯世；赏鬷明于撤俎，
盛德犹存。虽雅调清歌，诚寡和于郢路；而庸音滥吹，
窃混奏于齐竽。轻撮课囊，揄扬盛德。庶几金波离毕，
零陵之石自飞；瑶光建寅，萧丘之火暂爇。学惭麟角，
德轻鸿毛。愧汗如浆，忧心若砺。谨启。